VENDIM
Nr. 300, datë 17.11.2025

[bookmark: _GoBack] MBI FILLIMIN E PROCEDURËS PËR DISA NDRYSHIME NË “RREGULLOREN PËR CILËSINË E FURNIZIMIT DHE PERFORMANCËN E SIGURISË SË RRJETIT NË SISTEMIN E TRANSMETIMIT TË ENERGJISË ELEKTRIKE”, MIRATUAR ME VENDIMIN E BORDIT TË ERE-s NR. 207, DATË 18.12.2017 DHE NË TREGUESIT E KRITEREVE STANDARDE TË CILËSISË SË SHËRBIMIT NË SISTEMIN E TRANSMETIMIT TË ENERGJISË ELEKTRIKE

Në mbështetje të neneve 7, pikat 1; 16 dhe 19, germat “h” dhe “j”; 20, germa “a”, të ligjit nr. 43/2015, “Për Sektorin e Energjisë Elektrike”, të ndryshuar; të neneve 19, germa “f” dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 17.11.2025, mbasi shqyrtoi relacionin e përgatitur nga Grupi i Punës, me nr. 2865 prot., datë 14.11.2025, “Mbi fillimin e procedurës për disa ndryshime në ‘Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike’, miratuar me vendimin e Bordit të ERE-s nr. 207, datë 18.12.2017 dhe në treguesit e kritereve standarde të cilësisë së shërbimit në sistemin e transmetimit të energjisë elektrike”,
konstatoi se: 
- Bordi i ERE-s, me vendimin nr. 207, datë 18.12.2017, ka miratuar “Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”. Kjo rregullore specifikon treguesit e cilësisë së furnizimit me energji elektrike, si dhe performancën, në lidhje me sigurinë e rrjetit për Operatorin e Sistemit të Transmetimit (OST) sh.a., sipas ligjit nr. 43/2015, “Për sektorin e energjisë elektrike”, të ndryshuar.
- Me vendimin nr. 255, datë 21.12.2020, Bordi i ERE-s vendosi miratimin e Treguesve të Matjes për Cilësinë e Furnizimit dhe Performancës së Sigurisë së Rrjetit të Transmetimit për vitin 2021 ku: koha mesatare e ndërprerjes së furnizimit me energji elektrike (AIT) – 35 minuta, energjia e pa furnizuar (ENS) – 467 mwh, indeksi i kohëzgjatjes mesatare të ndërprerjeve (SAIDI) – 104 minuta.
- Me vendimin nr. 244, datë 2.12.2021, “Mbi propozimin e ‘OST’ sh.a., për treguesit e kritereve standarde të cilësisë së shërbimit të transmetimit të energjisë elektrike për vitin 2022”, Bordi i ERE-s, rishikoi treguesit e kritereve standarde të cilësisë së shërbimit të transmetimit të energjisë elektrike duke përcaktuar: koha mesatare e ndërprerjes së furnizimit me energji elektrike (AIT) – 35 minuta, energjia e pa furnizuar (ENS) – 467 mwh, indeksi i kohëzgjatjes mesatare të ndërprerjeve (SAIDI) – 100 minuta.
- Kuvendi i Shqipërisë, në “Rezolutën për vlerësimin e veprimtarisë së Entit Rregullator të Energjisë për vitin 2024”, miratuar në datën 9.10.2025, rekomandon, ndër të tjera, për marren e masave për rishikimin e rregullave dhe standardeve të cilësisë së shërbimit të ofruar nga operatorët e rrjetit, në kuadër të rritjes dhe përmirësimit të cilësisë për konsumatorët e energjisë elektrike.
- Në zbatim të urdhrit të kryetarit të ERE-s, u ngrit grupi i punës me qëllim rishikimin e treguesve të kritereve standarde të cilësisë së shërbimit në sistemin e transmetimit të energjisë elektrike.
- Rezulton se, shoqëria “OST” sh.a. ka përcjellë periodikisht raportimet mbi Standardet e arritura të cilësisë së furnizimit dhe performancës së sigurisë së rrjetit nga Operatori i Sistemit të Transmetimit. Nga parametrat e paraqitura nga “OST” sh.a., shihet qartazi një ndryshim në disa nga treguesit, duke rezultuar në përmirësim, konkretisht gjatë viteve 2023 dhe 2024.
- ERE ka kryer monitorim pranë Operatorit të Sistemit të Transmetimit, lidhur me mbikëqyrjen e zbatimit të treguesve mbi standardet e arritura të cilësisë së shërbimit të transmetimit të energjisë elektrike për periudhën prill/maj/qershor 2024. Nga ky monitorim rezultoi se treguesit e cilësisë së shërbimit në rrjetin e transmetimit janë përllogaritur konform rregullores së miratuar nga Bordi i ERE-s dhe respekton dispozitat përkatëse të ligjit nr. 43/2015, “Për sektorin e energjisë elektrike”, të ndryshuar, rregullat dhe procedurat kombëtare të sigurisë dhe garantimit pa ndërprerje të furnizimit me energji elektrike, detyrimin e shërbimit publik, rregullat dhe standardet teknike Kodit të Rrjetit të Transmetimit Kombëtar, të Rrjetit të Transmetimit Evropian ENTSO-E. 
- Edhe gjatë 9-mujorit të parë të vitit 2025, ka rezultuar një zhvillim pozitiv sidomos për treguesit SAIDI-n (indeksin e kohëzgjatjes mesatare të ndërprerjeve), i cili për tremujorin e dytë të vitit 2025 ka shënuar një rënie të konsiderueshme në 6.78 minuta, nga 18.19 minuta në të njëjtën periudhë të 3-mujorit të dytë të vitit 2024.
- Rezulton se, AIT (koha mesatare e ndërprerjes) ka ulje të kohës mesatare të ndërprerjes nga 28.87 min. në 25.96 min., ENS (energjia e pa furnizuar) ka një trend rënieje nga 383,687 mwh në 365,997 mwh, SAIDI (indeksi i kohëzgjatjes mesatare të ndërprerjeve) ka një reduktim të kohës së ndërprerjeve dhe përmirësim të cilësisë së rrjetit nga 42.21 min. në 39.48 min.
- Gjithashtu, Bordi i ERE-s, me vendimin e nr. 63, datë 11.4.2022, ka miratuar kodin e transmetimit, në të cilën përcakton në aneksin I të saj (tabela nr. 1 dhe 2) se: “diapazonet e tensionit në pikën e lidhjes 110 kV – 300 kV është brenda 0,09 pu – 1,118 pu; si dhe diapazonet e tensionit në pikën e lidhjes 300 kV – 400 kV është brenda 0,90 pu – 1,05 pu.”.
- Kodi i Transmetimit afekton ndryshimet edhe në “Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”. Vlerësojmë se parametri i VQ (Cilësia e Tensionit), duhet të përshtatet sipas aneksit I, të Kodit të Transmetimit, si më sipër cituar.
- Po ashtu në “Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin nr. 207, datë 18.12.2017, ka disa dispozita të cilat për shkak të implementimit të tyre ndër vite, apo humbjes së aktualitetit, vlerësohet se duhet të shfuqizohen apo rishikohen.
- Neni 12 i “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, parashikon se: “Kjo rregullore është objekt rishikimi ose ndryshimi me vendim të Bordit të ERE-s”. 
Për gjithë sa më sipër, Bordi i ERE-s

VENDOSI:

1. Fillimin e procedurës për disa ndryshime në aneksin e “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, miratuar me vendimin nr. 244, datë 2.12.2021, sipas tabelës së standardeve të cilësisë:
- AIT (koha mesatare e ndërprerjes) është 35 min. – propozohet të bëhet 25.96 min.;
- ENS (energji e pafurnizuar) është 467 mwh – propozohet të bëhet 365.997 mwh; si dhe 
- SAIDI (indeksi i kohëzgjatjes mesatare të ndërprerjeve) është 100 min. – propozohet të bëhet 39.48 min;
- VQ (cilësia e tensionit) është brenda diapazonit: -10%, +11.8 – propozohet të bëhet brenda diapazonit (110 kV – 300 kV): 0.90 pu – 1.118; dhe brenda diapazonit (300 kV – 400 kV): 0,90 pu – 1,05 pu;
- Neni 6 i “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të shfuqizohet;
- Paragrafi i fundit i pika 7.1, e nenit 7, të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të bëhet: “Nivelet e pritshme të performancës, siç miratuar nga ERE, do të vihen në zbatim menjëherë dhe do të mbeten në fuqi, deri në rivlerësimin e këtyre standardeve nga ERE në funksion të performancës së matur, raportuar dhe ushtruar”;
- Pika 7.2, e nenit 7 të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të shfuqizohet;
- Pika 7.3, e nenit 7 të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të bëhet: “OST” sh.a. ose ERE me iniciativën e saj do të propozojë dhe ERE do të miratojë nivelin e lejuar të rishikuar të kritereve standarde të cilësisë së shërbimit në funksion të performancës së matur, raportuar dhe ushtruar;
- Pika 7.4, e nenit 7, të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të bëhet: “Jo më vonë se njëherë në 3 vjet ERE do të rishqyrtojë performancën e arritur gjatë kësaj periudhe, do të rivlerësojë nivelet e pritshme të performancës dhe do të miratojë nivelin e lejuar të kritereve standarde të cilësisë së furnizimit dhe performancës së sigurisë së rrjetit në sistemin e transmetimit”;
- Pika 9.1 e nenit 9 të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, propozohet të bëhet: “Kompensimi i klientëve fundor, të lidhur në rrjetin e transmetimit, në rast të mosrespektimit të kritereve standarde të cilësisë së furnizimit dhe performancës së sigurisë së rrjetit në sistemin e transmetimit të energjisë elektrike sipas përcaktimeve të kësaj rregulloreje, do të bëhet bazuar në përcaktimet e Kodit të Rrjetit të Transmetimit dhe marrëveshjes së shërbimit të transmetimit”.
2. Drejtoria Çështjeve Konsumatore të njoftojë shoqërinë “OST” sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

